送太府宋少卿京赴邠州守一首
作者：程俱
朝代：宋

paragraphs: 使君西南雋，掞藻陽臺春。
聲稱動華省，故是青雲人。
時於鵷鷺行，軒昂見長身。
向來清官曹，往往席上珍。
聊憑五經笥，一校九府緡。
寧論尹卿筆，有志不自伸。
探懷出銀黄，笑指漆水濱。
房公嘯諾地，廐吏持朱輪。
懸知涇渭間，廣畝連高囷。
洪河潤九里，坐息西羌塵。
長言繼豳風，耕稼可重陳。
會當采謡俗，夜誦供華勛。